**Pakuotės lapelis: informacija vartotojui**

**Symbicort Turbuhaler 320/9 mikrogramai/dozėje įkvepiamieji milteliai**

Budezonidas/Formoterolio fumaratas dihidratas

**Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.**

* Neišmeskite šio lapelio, nes vėl gali prireikti jį perskaityti.
* Jeigu kiltų daugiau klausimų, kreipkitės į gydytoją arba vaistininką.
* Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
* Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

**Apie ką rašoma šiame lapelyje?**

1. Kas yra Symbicort Turbuhaler ir kam jis vartojamas
2. Kas žinotina prieš vartojant Symbicort Turbuhaler
3. Kaip vartoti Symbicort Turbuhaler
4. Galimas šalutinis poveikis
5. Kaip laikyti Symbicort Turbuhaler
6. Pakuotės turinys ir kita informacija

**1. Kas yra Symbicort Turbuhaler ir kam jis vartojamas**

Symbicort Turbuhaler yra inhaliatorius (vaistų įkvėpimui skirtas prietaisas), vartojamas gydyti suaugusiesiems ir 12‑17 metų paaugliams, sergantiems astma. Be to, jis vartojamas 18 metų ir vyresnių suaugusiųjų lėtinės obstrukcinės plaučių ligos (LOPL) simptomams palengvinti. Šiame inhaliatoriuje yra 2 skirtingi vaistai: budezonidas ir formoterolio fumarato dihidratas:

* budezonidas priklauso vaistų, vadinamų kortikosteroidais, grupei. Jis mažina plaučių patinimą ir uždegimą bei padeda jų išvengti;
* formoterolio fumarato dihidratas priklauso vaistų, vadinamų ilgo poveikio beta2 adrenoreceptorių agonistais (plečiančių bronchus), grupei. Jis atpalaiduoja kvėpavimo takų raumenis ir tokiu būdu palengvina kvėpavimą.

**Astma**

Astmai gydyti gydytojas skirs 2 inhaliatorius: Symbicort Turbuhaler ir dar vieną inhaliatorių vartoti pagal poreikį.

* Vartokite Symbicort Turbuhaler kiekvieną dieną – tai padės išvengti astmos simptomų atsiradimo.
* Pasireiškus astmos simptomų, vartokite kitą inhaliatorių pagal poreikį, kad pasidarytų lengviau kvėpuoti.

Nevartokite Symbicort Turbuhaler astmos simptomams palengvinti.

**Lėtinė obstrukcinė plaučių liga**

Symbicort Turbuhaler taip pat galima vartoti suaugusių pacientų lėtinės obstrukcinės plaučių ligos simptomams gydyti. Lėtinė obstrukcinė plaučių liga – tai ilgai trunkanti plaučiuose esančių kvėpavimo takų liga, kurią dažnai sukelia rūkymas.

**2. Kas žinotina prieš vartojant Symbicort Turbuhaler**

**Symbicort Turbuhaler vartoti negalima:**

* jeigu yra alergija budezonidui, formoteroliui arba pagalbinei šio vaisto medžiagai – laktozei, kurios sudėtyje yra truputis pieno baltymų.

**Įspėjimai ir atsargumo priemonės**

Prieš pradėdami vartoti Symbicort Turbuhaler, pasakykite gydytojui arba vaistininkui:

* jeigu Jūs sergate cukriniu diabetu;
* jeigu Jūs sergate infekcine plaučių liga;
* jeigu Jūs turite aukštą kraujospūdį arba kada nors turėjote problemų dėl širdies, įskaitant nereguliarų jos ritmą, labai dažną pulsą, arterijų susiaurėjimą ir širdies nepakankamumą;
* jeigu nesveika Jūsų skydliaukė arba antinksčiai;
* jeigu sumažėjusi kalio koncentracija Jūsų kraujyje;
* jeigu sergate sunkia kepenų liga.

Jeigu pradėtumėte matyti lyg per miglą arba jums pasireikštų kiti regėjimo sutrikimai, kreipkitės į savo gydytoją.

**Kiti vaistai ir Symbicort Turbuhaler**

Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Gydytojui arba vaistininkui pasakyti ypač svarbu, jeigu vartojate kurį nors iš šių vaistų:

* beta adrenoreceptorių blokatorių (pvz., atenololo ar propranololo nuo aukšto kraujospūdžio), įskaitant akių lašus, pvz., timololo nuo glaukomos;
* vaistų greitam ar nereguliariam širdies ritmui reguliuoti, pvz., chinidino;
* vaistų širdies nepakankamumui gydyti, pvz., digoksino;
* diuretikų (didinančių šlapimo išskyrimą ir vartojamų aukštam kraujospūdžiui mažinti), pvz., furozemido;
* steroidinių vaistų, vartojamų per burną, pvz., prednizolono;
* ksantinų grupės vaistų, pvz., teofilino arba aminofilino, kurie dažnai vartojami astmai gydyti;
* kitų bronchus plečiančių vaistų, pvz., salbutamolio;
* triciklinių antidepresantų, pvz., amitriptilino arba kito antidepresanto nefazodono;
* fenotiazinų grupės vaistų, pvz., chlorpromazino, prochlorperazino;
* vaistų, vadinamų ŽIV proteazės inhibitoriais (pvz., ritonaviro) ŽIV infekcijai gydyti;
* vaistų infekcijoms gydyti (pvz., ketokonazolo, itrakonazolo, vorikonazolo, pozakonazolo, klaritromicino ir telitromicino);
* vaistų nuo Parkinsono ligos, pvz., levodopos;
* vaistų nuo skydliaukės ligų, pvz., levotiroksino.

Jeigu turite kurią nors iš aukščiau išvardytų problemų arba dėl to abejojate, apie tai pasakykite gydytojui arba vaistininkui, prieš pradėmi vartoti Symbicort Turbuhaler.

Taip pat pasakykite gydytojui arba vaistininkui, jeigu ruošiatės operacijai (įskaitant dantų), kurios metu bus taikoma bendroji anestezija (narkozė).

**Nėštumas, žindymo laikotarpis ir vaisingumas**

* Jeigu moteris yra nėščia arba planuoja pastoti, apie tai ji turi pasakyti gydytojui, prieš pradėdama vartoti Symbicort Turbuhaler. Be gydytojo nurodymo Symbicort Turbuhaler vartoti negalima.
* Jei Symbicort Turbuhaler vartojanti moteris pastoja, ji turi nenutraukti šio vaisto vartojimo ir kuo greičiau kreiptis į gydytoją.
* Jeigu moteris žindo kūdikį, apie tai ji turi pasakyti gydytojui, prieš pradėdama vartoti Symbicort Turbuhaler.

**Vairavimas ir mechanizmų valdymas**

Gebėjimo vairuoti ir valdyti mechanizmus Symbicort Turbuhaler neveikia arba šis poveikis nereikšmingas.

**Symbicort Turbuhaler‘yje yra laktozės**

Symbicort Turbuhaler‘yje yra laktozės (tam tikro angliavandenio). Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą. Šio vaisto sudėtyje esantis laktozės kiekis paprastai nesukelia problemų net jos netoleruojantiems žmonėms.

Laktozės, kuri yra pagalbinė medžiaga, sudėtyje yra truputis pieno baltymų, galinčių sukelti alerginę reakciją.

**3. Kaip vartoti Symbicort Turbuhaler**

* Visada vartokite šį vaistą tiksliai kaip nurodė gydytojas. Jeigu abejojate, kreipkitės patarimo į gydytoją arba vaistininką.
* Symbicort Turbuhaler svarbu vartoti kasdien, net jeigu tuo metu astmos ar lėtinės obstrukcinės plaučių ligos simptomų nejaučiate.
* Jeigu vartojate Symbicort Turbuhaler astmai gydyti, gydytojas norės reguliariai tikrinti Jūsų ligos simptomus.

Jeigu vartojate steroidų tabletes nuo bronchų astmos arba lėtinės obstrukcinės plaučių ligos, tai pradėjus vartoti Symbicort Turbuhaler gydytojas gali sumažinti tų tablečių skaičių. Jeigu steroidų tabletes gėrėte ilgai, Jūsų gydytojas gali nurodyti kartais daryti kraujo tyrimus. Mažinant išgeriamų steroidų tablečių skaičių, gali pablogėti bendra savijauta, net jeigu kvėpavimo sutrikimai palengvėja. Gali pasireikšti nosies gleivinės paburkimas ar nosies varvėjimas, silpnumas, sąnarių ar raumenų skausmas ir išbėrimas (egzema). Jeigu Jus vargina kuris nors iš šių simptomų arba pasireiškia galvos skausmas, nuovargis, pykinimas ar vėmimas, nedelsdami kreipkitės į gydytoją. Pasireiškus alergijos ar artrito simptomų, Jums gali tekti papildomai vartoti kito vaisto. Jei abejojate, ar toliau vartoti Symbicort Turbuhaler, pasitarkite su gydytoju.

Streso laikotarpiais (pvz., pasireiškus krūtinės ląstos infekcijai ar prieš operaciją) gydytojas gali Jums papildomai skirti vartoti steroidų tablečių.

**Svarbi informacija apie Jūsų astmos arba lėtinės obstrukcinės plaučių ligos simptomus**

Jeigu vartojant Symbicort Turbuhaler pasireiškia dusulys arba pradedate švokšti, tai šį vaistą vartokite toliau ir kiek įmanoma greičiau kreipkitės į gydytoją, kadangi Jums gali reikėti papildomo gydymo.

Nedelsdami kreipkitės į gydytoją, jeigu:

* sunkėja kvėpavimas arba dėl astmos dažnai prabundate naktį;
* rytą pajutote krūtinės gniaužimą arba krūtinės gniaužimas trunka ilgiau negu įprasta.

Šie požymiai gali rodyti, kad Jūsų astma arba lėtinė obstrukcinė plaučių liga nėra tinkamai kontroliuojama, todėl gydymą gali reikėti nedelsiant keisti arba papildyti.

**Astma**

**Vartokite Symbicort Turbuhaler kasdien** – tai padės išvengti astmos simptomų.

**Suaugusiems (18 metų ir vyresniems)**

* Įprastinė dozė – po 1 įkvėpimą 2 kartus per parą.
* Gydytojas gali padidinti dozę – skirti po 2 įkvėpimus 2 kartus per parą.
* Jeigu Jūsų simptomai tinkamai kontroliuojami, gydytojas gali nurodyti įkvėpti šio vaisto 1 kartą per parą.

**Paaugliams (12‑17 metų)**

* Įprastinė dozė – po 1 įkvėpimą 2 kartus per parą.
* Jeigu simptomai tinkamai kontroliuojami, gydytojas gali nurodyti įkvėpti šio vaisto 1 kartą per parą.

6-11 metų vaikams yra skirtas mažesnio stiprumo Symbicort Turbuhaler.

Jaunesniems kaip 6 metų vaikams Symbicort vartoti nerekomenduojama.

Astmą gydyti Jums padės gydytojas arba gydyti šią ligą įgudusi slaugytoja. Jie parinks mažiausią pakankamą dozę. Nekeiskite dozės patys, iš pradžių nepasitarę su gydytoju arba gydyti šią ligą įgudusia slaugytoja.

**Pasireiškus astmos simptomų, vartokite kitą inhaliatorių, skirtą simptomams palengvinti.** Simptomams palengvinti skirtą inhaliatorių visada turėkite su savimi ir įkvėpkite juo pagal poreikį. Nevartokite Symbicort Turbuhaler astmos simptomams palengvinti, nes tam skirtas specialus inhaliatorius.

**Lėtinė obstrukcinė plaučių liga (LOPL)**

* Šį vaistą galima vartoti tik suaugusiems (18 metų ir vyresniems).
* Įprastinė dozė – po 1 įkvėpimą 2 kartus per parą.

LOPL gydymui gydytojas taip pat gali paskirti kitokių bronchus plečiančių vaistų, pvz., anticholinerginių vaistų (tiotropio ar ipratropio bromido).

**Naujo Symbicort Turbuhaler ruošimas**

Prieš **pirmą kartą** vartodami **naują** Symbicort Turbuhaler inhaliatorių, paruoškite jį taip:

* Atsukite ir nuimkite dangtelį (galite išgirsti tarškantį garsą).
* Laikykite Symbicort Turbuhaler inhaliatorių vertikaliai, raudona rankenėle į apačią.
* Pasukite raudoną rankenėlę iki galo į vieną pusę, paskui – iki galo į kitą (į kurią pusę pirmiausiai sukti – nesvarbu). Turite išgirsti spragtelėjimą. Nėra svarbu, ar spragteli sukant pirmą, ar antrą kartą.
* Pasukite raudoną rankenėlę į abi puses dar kartą.
* Dabar Jūsų Symbicort Turbuhaler inhaliatorius yra užtaisytas - paruoštas vartoti.

**Kaip įkvėpti vaisto**

Įkvėpdami vaisto, visada laikykitės toliau pateikiamų nurodymų.

1. Atsukite ir nuimkite dangtelį (galite išgirsti tarškantį garsą).
2. **Laikykite Symbicort Turbuhaler inhaliatorių** **vertikaliai**, raudona rankenėle į apačią.



1. Užtaisydami Symbicort Turbuhaler inhaliatorių, nelaikykite kandiklio. Norėdami užtaisyti Symbicort Turbuhaler inhaliatorių vaisto doze, pasukite raudoną rankenėlę į vieną pusę iki galo.



Paskui pasukite ją iki galo į kitą pusę (į kurią pusę pirmiausiai sukti – nesvarbu). Turite išgirsti spragtelėjimą. Nėra svarbu, ar spragteli sukant pirmą, ar antrą kartą. Dabar Jūsų Symbicort Turbuhaler inhaliatorius yra užtaisytas – paruoštas vartoti. Symbicort Turbuhaler inhaliatorių užtaisykite tik tada, kai reikia vartoti šio vaisto.

1. Laikydami Symbicort Turbuhaler inhaliatorių toliau nuo burnos, lėtai iškvėpkite (tiek kiek nejaučiate diskomforto). Negalima iškvėpti per Symbicort Turbuhaler inhaliatorių.
2. Švelniai įstatę kandiklį tarp dantų ir sučiaupę lūpas, kiek galite giliau ir stipriau įkvėpkite per burną. Nekramtykite ir nekandžiokite kandiklio.



6. **Ištraukę Symbicort Turbuhaler**  **iš burnos, lėtai iškvėpkite.** Įkvėptas vaisto kiekis yra labai mažas, todėl įkvėpę galite jo skonio nepajusti. Vis dėlto jei laikėtės nurodymų, tai galite neabejoti, kad įkvėpėte reikiamą dozę ir vaistas pateko į Jūsų plaučius.

1. Jeigu vaisto reikia įkvėpti dar kartą, pakartokite 2‑6 veiksmus.
2. Pavartoję vaisto, vėl sandariai užsukite dangtelį.



1. Įkvėpę rytinę ir (arba) vakarinę dozę, praskalaukite burną vandeniu ir jį išspjaukite.

Nemėginkite nuimti ar nusukti kandiklio. Jis pritvirtintas prie Symbicort Turbuhaler inhaliatoriaus, jo nuimti negalima. Nevartokite Symbicort Turbuhaler inhaliatoriaus, jeigu jis pažeistas arba nuo jo atsiskyręs kandiklis.

Kaip ir naudojant bet kurį kitą inhaliatorių, globėjai turi pasirūpinti, kad vaikai, kuriems paskirtas Symbicort Turbuhaler, inhaliuotų tinkamai, kaip aprašyta aukščiau.

**Symbicort Turbuhaler** **Inhaliatoriaus valymas**

Kartą per savaitę nuvalykite kandiklio išorę sausu skudurėliu. Nenaudokite vandens ir kitų skysčių.

**Kada pradėti vartoti naują Symbicort Turbuhaler** **inhaliatorių**

* Kiek dozių (įkvėpimų) liko Symbicort Turbuhalerinhaliatoriuje, rodo dozių indikatorius (kai inhaliatorius yra pilnas, jis rodo 60 dozių).



* Dozių indikatorius sužymėtas intervalais po 10, todėl kiekvienos dozės jis nerodo.
* Kai pirmą kartą pasirodo raudona žyma indikatoriaus langelio krašte, būna likę maždaug 20 dozių. Vartojant paskutines 10 dozių, jų indikatoriaus fonas būna raudonas. Kai raudoname fone esantis „0“ pasiekia langelio vidurį, reikia pradėti naudoti naują Symbicort Turbuhaler inhaliatorių.

Pastaba:

* Net kai Symbicort Turbuhaler inhaliatorius tuščias, rankenėlė sukasi toliau ir pasigirsta spragtelėjimas.
* Garsą, girdimą pakračius Symbicort Turbuhaler inhaliatorių, sukelia ne vaistas, o džioviklis (garsas nerodo, kiek liko vaisto Symbicort Turbuhaler inhaliatoriuje).

Jeigu, prieš įkvėpdami dozę, apsirikę Symbicort Turbuhaler inhaliatorių užtaisysite daugiau kaip 1 kartą, tai vis tiek įkvėpsite tik 1 dozę, tačiau dozių indikatorius užfiksuos visas dozes, kurias užtaisėte.

**Pavartojus per didelę Symbicort Turbuhaler dozę**

Svarbu vartoti tą dozę, kuri įrašyta pakuotės lapelyje ar ant pakuotės, arba kurią nurodė gydytojas. Neviršykite paskirtos dozės nepasitarus su gydytoju.

Perdozavus Symbicort Turbuhaler, dažniausiai gali pasireikšti drebulys ir galvos skausmas, padažnėti širdies susitraukimai.

Pamiršus pavartoti **Symbicort Turbuhaler**

* Pamirštą dozę prisiminę vartokite kiek įmanoma greičiau. Vis dėlto jeigu jau beveik laikas vartoti kitą dozę, tai užmirštąją praleiskite.
* **Negalima** vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

**4. Galimas šalutinis poveikis**

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

**Nedelsdami nutraukite Symbicort Turbuhaler vartojimą ir kreipkitės į gydytoją, jeigu:**

* patino Jūsų veidas, ypač burnos srityje (liežuvis ir/ar gerklė ir/ar pasunkėjo rijimas) arba pasireiškė dilgėlinė ir kartu pasunkėjo kvėpavimas (pasireiškė angioneurozinė edema) ir (arba) staiga pajutote silpnumą. Šie sutrikimai gali rodyti prasidėjusią alerginę reakciją (ji pasireiškia retai – mažiau kaip 1 žmogui iš 1000);
* įkvėpus šio vaisto, staiga prasidėjo švokštimas arba dusulys. **Pasireiškus kuriam nors iš šių simptomų, tuoj pat nutraukite Symbicort Turbuhaler inhaliatoriaus vartojimą ir įkvėpkite iš inhaliatoriaus, skirto priepuoliui nutraukti. Paskui nedelsdami kreipkitės į gydytoją, kadangi gali reikėti keisti gydymą.** Pažymėtina, kad taip atsitinka labai retai – mažiau kaip 1 žmogui iš 10000.

**Kitas galimas šalutinis poveikis**

**Dažnas (gali pasireikšti iki 1 iš 10 žmonių)**

* Palpitacija (jaučiamas širdies plakimas), drebulys. Šie poveikiai, jei pasireiškia, dažniausiai būna lengvi ir praeina toliau vartojant Symbicort Turbuhaler.
* Burnos ertmės pienligė (grybelinė infekcija). Jos tikimybė sumažėja praskalavus burną vandeniu po kiekvieno Symbicort Turbuhaler inhaliatoriaus vartojimo.
* Silpnas gerklės skausmas, kosulys ir užkimimas.
* Galvos skausmas.
* Pneumonija (plaučių uždegimas) LOPL sergantiems pacientams.

Pasakykite gydytojui, jeigu vartojant Symbicort Turbuhaler Jums pasireikštų kuris nors iš šių sutrikimų (jie gali rodyti plaučių uždegimą):

* karščiavimas arba šaltkrėtis;
* padidėjusi gleivių gamyba, pakitusi gleivių spalva;
* sustiprėjęs kosulys arba dar labiau pasunkėjęs kvėpavimas.

**Nedažnas (gali pasireikšti iki 1 iš 100 žmonių)**

* Nenustygimas, nervingumas, sujaudinimas.
* Miego sutrikimai.
* Galvos svaigimas.
* Pykinimas.
* Dažni širdies susitraukimai.
* Odos kraujosruvos.
* Mėšlungis.
* Miglotas matymas.

**Retas (gali pasireikšti iki 1 iš 1000 žmonių)**

* Išbėrimas, niežulys.
* Bronchų spazmas (kvėpavimo takų raumenų susitraukimas, dėl kurio prasideda švokštimas). Jeigu, pavartojus Symbicort Turbuhaler, staiga prasideda dusulys, tai nutraukite šio vaisto vartojimą ir nedelsdami kreipkitės į gydytoją.
* Maža kalio koncentracija kraujyje.
* Nereguliarūs širdies susitraukimai.

**Labai retas (gali pasireikšti iki 1 iš 10000 žmonių)**

* Depresija.
* Elgsenos sutrikimai, ypač vaikams.
* Krūtinės skausmas ar gniaužimas (krūtinės angina).
* Padidėjusi cukraus (gliukozės) koncentracija kraujyje.
* Skonio pokyčiai, pvz., nemalonus skonis burnoje.
* Kraujospūdžio pokyčiai.

Įkvepiamieji kortikosteroidai, ypač vartojami didelėmis dozėmis ir ilgai, gali paveikti normalią steroidinių hormonų gamybą organizme. Gali pasireikšti toks poveikis:

* kaulų mineralų tankio pokyčiai (kaulų išplonėjimas);
* katarakta (akies lęšiuko drumstis);
* glaukoma (padidėjęs akispūdis);
* vaikų ir paauglių augimo sulėtėjimas;
* pakitusi antinksčių (mažos liaukos šalia inkstų) veikla.

Vis dėlto pažymėtina, kortikosteroidus įkvepiant tokio poveikio pasireiškimo tikimybė yra žymiai mažesnė negu vartojant jų tabletes.

**Pranešimas apie šalutinį poveikį**

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje [www.vvkt.lt](http://www.vvkt.lt) esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131,el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.

**5. Kaip laikyti Symbicort Turbuhaler**

Šį vaistą laikykite vaikams nepastebimoje ir nepasiekiamoje vietoje.

Ant dėžutės arba inhaliatoriaus etiketės po „Tinka iki/EXP“ nurodytam tinkamumo laikui pasibaigus, šio vaisto vartoti negalima. Šiam vaistui specialių laikymo sąlygų nereikia.

Inhaliatorių laikyti sandariai uždarytą dangteliu, kad preparatas būtų apsaugotas nuo drėgmės.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

**6. Pakuotės turinys ir kita informacija**

**Symbicort Turbuhaler sudėtis**

* Veikliosios medžiagos yra budezonidas ir formoterolio fumaratas dihidratas. Kiekvienoje įkvepiamoje dozėje yra 320 mikrogramų budezonido ir 9 mikrogramai formoterolio fumarato dihidrato.
* Pagalbinė medžiaga yra laktozė monohidratas (jo sudėtyje yra pieno baltymų).

**Symbicort Turbuhaler išvaizda ir kiekis pakuotėje**

Symbicort Turbuhaler – tai inhaliatorius, kuriame yra Jums skirto vaisto. Įkvepiamieji milteliai yra balti. Kiekviename inhaliatoriuje yra 60 dozių, jis turi baltą korpusą ir raudoną pasukamą rankenėlę. Ant rankenėlės yra identifikavimui skirtas Brailio kodas su skaičiumi „6“, kad šį preparatą būtų galima atskirti nuo kitų įkvepiamųjų preparatų, kuriuos tiekia AstraZeneca.

Symbicort Turbuhaler tiekiamas pakuotėse po 1, 2, 3, 10 arba 18 inhaliatorių, kurių kiekviename yra 60 dozių.

Gali būti tiekiamos ne visų dydžių pakuotės.

**Registruotojas ir gamintojas**

*Registruotojas*

AstraZeneca AB
SE-151 85 Södertälje

Švedija

*Gamintojas*

AstraZeneca AB

Forskargatan 18

SE-151 85 Södertälje

Švedija

Jeigu apie šį vaistą norite sužinoti daugiau, kreipkitės į vietinį registruotojo atstovą.

|  |
| --- |
| UAB AstraZeneca LietuvaSpaudos g. 6LT - 05132, VilniusTel.: +370 5 2660550Faksas: +370 5 2660555 |

**Šis vaistas EEE valstybėse narėse registruotas tokiais pavadinimais:**

|  |  |
| --- | --- |
| **Valstybė narė**  | **Sugalvotas pavadinimas ir stiprumas** |
| Austrija | Symbicort forte Turbohaler 320 μg/9 μg/įkvėpime  |
| Belgija | Symbicort forte Turbohaler 320 μg/9 μg/įkvėpime  |
| Bulgarija | Symbicort Turbuhaler 320 μg/9 μg/įkvėpime |
| Kroatija | Symbicort Turbuhaler 320 μg/9 μg/įkvėpime |
| Kipras | SymbicortTurbuhaler320 μg/9 μg/įkvėpime |
| Čekija | Symbicort Turbuhaler 320 μg/9 μg/įkvėpime |
| Danija  | Symbicort forte Turbuhaler 320 μg/9 μg/įkvėpime  |
| Estija  | SymbicortTurbuhaler,320 μg/9 μg |
| Suomija  | SymbicortTurbuhaler forte.320 μg/9 μg/įkvėpime |
| Prancūzija  | Symbicort Turbuhaler 400 μg/12 μg/įkvėpime |
| Vokietija  | SymbicortTurbohaler320 μg/9 μg/įkvėpime |
| Graikija  | SymbicortTurbuhaler 320 μg/9 μg/įkvėpime |
| Vengrija  | Symbicort forte Turbuhaler 320 μg/9 μg/įkvėpime |
| Islandija  | Symbicort forte Turbuhaler 320 μg/9 μg/įkvėpime |
| Airija  | SymbicortTurbohaler 400 μg/12 μg/įkvėpime |
| Italija  | Symbicort 320 μg/9 μg/įkvėpime |
| Latvija  | Symbicort forte Turbuhaler 320 μg/9 μg/įkvėpime |
| Lietuva  | Symbicort Turbuhaler 320 μg/9 μg/įkvėpime |
| Liuksemburgas  | Symbicort forte Turbohaler 320 μg/9 μg/įkvėpime |
| Malta | Symbicort Turbohaler 400 μg/12 μg/įkvėpime |
| Nyderlandai  | Symbicort Turbuhaler 400 μg/12 μg/įkvėpime |
| Norvegija | Symbicort forte Turbuhaler320 μg/9 μg/įkvėpime |
| Lenkija | SymbicortTurbuhaler 320 μg/9 μg/įkvėpime |
| Portugalija  | SymbicortTurbohaler 320 μg/9 μg/įkvėpime |
| Rumunija  | Symbicort Turbuhaler 320 μg/9 μg/įkvėpime |
| Slovakija  | Symbicort Turbuhaler forte 400 μg/12 μg/įkvėpime |
| Slovėnija  | Symbicort forte Turbuhaler 320 μg/9 μg/įkvėpime |
| Ispanija  | Symbicort forte Turbuhaler 320 μg/9 μg/įkvėpime |
| Švedija  | Symbicort forte Turbuhaler 320 μg/9 μg/įkvėpime |
| Jungtinė Karalystė  | SymbicortTurbohaler 400 μg/12 μg/įkvėpime  |

**Šis pakuotės lapelis paskutinį kartą peržiūrėtas 2021-11-22.**

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje[http://www.vvkt.lt/](http://www.ema.europa.eu).

|  |  |
| --- | --- |
| *Išsamią naujausią informaciją apie šį vaistą galite gauti išmaniuoju telefonu nuskanavę BAR kodą, pateikiamą pakuotės lapelyje ir ant dėžutės. Be to, ta pati informacija pateikiama <[įrašyti interneto adresą konkrečiai valstybei]> ir Valstybinės vaistų kontrolės tarnybos tinklalapyje.* | *BAR kodo vieta*  |